Document ID: /roh_data/filtered/fineweb-2-filterrobots_roh.jsonl.gz/63248

Scolas da maturitad gimnasiala/gimnasis
Las scolas da maturitad gimnasiala preparan per cumenzar scolaziuns da cuntinuaziun sin il stgalim terziar, particularmain per il studi ad ina scola auta universitara. Scolas da maturitad gimnasiala datti en tut ils chantuns. La Confederaziun ed ils chantuns reglan cuminaivlamain la renconuschientscha da las scolas da maturitad gimnasiala. Cun l'Ordinaziun dal Cussegl federal resp. cun il reglament che porta il medem num, vul dir cun il Reglament da la CDEP davart la renconuschientscha dals attestats da maturitad gimnasiala (ORM/RRM) è vegnida fatga ina revisiun totala da la scolaziun da maturitad l'onn 1995. A las scolaras ed als scolars ha quella dà dapli pussaivladads da tscherner ed in profil da furmaziun individualisà. Igl è vegnì introducì in sistem da roms d'elecziun cun roms fundamentals, cun in rom d'accent e cun in rom cumplementar, cun la pretensiun da far e da preschentar ina lavur da maturitad individuala pli gronda e cun in nov plan d'instrucziun general. La refurma da la maturitad è vegnida evaluada en duas etappas (2002-2004 e 2005-2008) tras il project EVAMAR (Evaluaziun da la refurma da la maturitad).
Organisaziun da la scolaziun da maturitad gimnasiala
La structura e la durada da l'entira scolaziun fin a la maturitad varieschan tut tenor chantun. La scolaziun che tanscha dal stgalim primar fin a la maturitad gimnasiala dura tut en tut almain 12 onns.
In'entrada en ina scola da maturitad gimnasiala vegn fatga per gronda part il davos onn da scola dal stgalim secundar I. Per regla dura quella scola 4 onns. En cas d'ina scolaziun da maturitad da 3 onns (entrada suenter il stgalim secundar I) sto avair lieu il davos onn dal stgalim secundar I ina prescolaziun gimnasiala. Differents chantuns germanofons mainan ultra da las scolas da maturitad gimnasiala cun ina durada da la scolaziun da 4 onns (gimnasi da curta durada) er scolas da maturitad gimnasiala, las qualas cumenzan gia suenter il stgalim primar (gimnasi da lunga durada; durada: 6 onns). La Svizra franzosa e taliana n'enconuschan betg ils gimnasis da lunga durada.
Mintga chantun fixescha en moda autonoma las relaziuns d'admissiun a las scolas da maturitad gimnasiala. Quellas pon vegnir repartidas approximativamain en trais tips:
-
Media da las notas d'experientscha per regla tar scolaras e tar scolars dal tip da scola sin il stgalim secundar I cun pretensiuns pli autas. Sche la media è memia bassa, po vegnir absolvì – sin giavisch dals geniturs – in examen d'admissiun.
-
Nota d'experientscha e recumandaziun da la persuna d'instrucziun da la scola cedenta. Sch'i n'è betg avant maun ina recumandaziun, po vegnir absolvì – sin giavisch dals geniturs – in examen d'admissiun.
-
Examen d'admissiun e/u notas d'experientscha e/u recumandaziun da la scola cedenta.
Ils examens d'admissiun vegnan per regla fatgs en scrit, per part ston er anc vegnir fatgs examens a bucca. Examinadas vegnan oravant tut l'emprima lingua, linguas estras e matematica.
Las persunas che vulan prender suenter il diplom da maturitad gimnasiala, pon frequentar ina scola renconuschida da maturitad gimnasiala per persunas creschidas (durada: almain 3 onns). In attestat da maturitad gimnasiala pon ins er obtegnair senza frequentar ina scola da maturitad gimnasiala renconuschida ubain ina scola renconuschida da maturitad gimnasiala per persunas creschidas: Il Secretariat da stadi per furmaziun, retschertga ed innovaziun (SEFRI) porscha la pussaivladad d'absolver l'examen da maturitad svizzer. I stat liber co ch'ins vul sa preparar per l'examen; quai po vegnir fatg en ina scola privata da maturitad u en moda autodidactica.